Komitee aangestel vir Mandela-eeufeesvieringeOudpresident Nelson Mandela. Foto: Werner Beukes/SAPA Pres. Jacob Zuma het ŉ interministeriële komitee aangestel om die eeufeesvieringe te reël van oudpres. Nelson Mandela, wat op 18 Julie 2018 100 jaar oud sou word. Die presidensie het Woensdag in ŉ verklaring gesê die komitee sal die land se herdenkingsprogram koördineer “om te verseker dat die nalatenskap en erfenis van die groot staatsman op ŉ gepaste wyse in 2018 gevier word”. Dit beteken die komitee, wat uit 12 lede bestaan, het 11 maande om die eeufeesvieringe te reël. Die volgende ministers maak deel uit van die komitee: Jeff Radebe, minister in die presidensie (voorsitter) Nathi Mthethwa, minister van kuns en kultuur Maite Nkoana-Mashabane, minister van internasionale verhoudinge en samewerking Nathi Nhleko, minister van openbare werke Nosiviwe Mapisa-Nqakula, minister van verdediging en militêre veterane Des van Rooyen, minister van samewerkende regering en tradisionele sake Angie Motshekga, minister van basiese onderwys Nomvula Mokonyane, minister van water en sanitasie Thulas Nxesi, minister van sport en ontspanning Fikile Mbalula, minister van polisie Bonginkosi Nzimande, minister van hoër onderwys en opleiding Ayanda Dlodlo, minister van kommunikasie Die presidensie het gesê adjunkministers in die onderskeie portefeuljes sal as alternatiewe lede van die komitee optree. Zuma het die komitee sterkte toegewens met hul verantwoordelikhede.